תובע את בנק לאומי: "מונע ממני גישה לכספת שבבעלותי" - 0404
05:09 17/01/2019
דף הבית > צרכנות > תובע את בנק לאומי: "מונע ממני גישה לכספת שבבעלותי"
בעל חברה לניכיון שיקים ברשיון משרד האוצר מראשון לציון – שכר מזה 3 שנים כספת בסניף הרצל של בנק לאומי בראשון לציון, עבורו ועבור החברה שבבעלותו.
לדברי פרקליטתו, עוה"ד מיכל נבון, דמי השכירות על הכספת שולמו לבנק לשנתיים מראש. אלא שבמהלך חודש דצמבר 2016, כשהגיע התובע לסניף הבנק ורצה להשתמש בכספת נאמר לו להפתעתו כי כניסתו לחדר מנועה.
לדברי עוה"ד נבון, נאלץ התובע להמתין בסניף למעלה משעתיים ולבצע שיחות רבות עד שכניסתו לחדר הכספות אושרה. אלא שגם כאשר שב מנסיעתו וחזר לכספת שבסניף הבנק, נמנעה ממנו, לטענתו – הגישה אליה. הפעם נמסר לו, לדבריו, כי "לנותני שרותי מטבע לא יכולה להיות כספת". לדברי עוה"ד נבון, רק לאחר המתנה מורטת עצבים בת למעלה משעה וחצי התאפשרה כניסתו של התובע לחדר הכספות.
לאחרונה, החליט התובע להגיש תביעה נגד בנק לאומי, באמצעות עוה"ד נבון. בתביעה נטען כי בנק לאומי נקט בהפרה בוטה של הסכם השכירות, וגרם להשפלתו של התובע מול קהל לקוחות רב. כמו כן, נטען בתביעה, כי מתחריו של נותן שרותי המטבע, בעלי חברות להמרת מטבע, מחזיקים כספות בסניפי בנק שונים – והמניעה של בנק לאומי מלאפשר לו את
השירות הזה פוגעת במטה לחמו.
בתביעה מבקשת עוה"ד נבון מבית המשפט להוציא צו המורה לבנק לאומי לאפשר לתובע להשתמש בכספת שאותה השכיר בבנק. בנוסף, תובע התובע פיצויים מהבנק בסך 50,000 שקלים, חיוב הבנק בדמי השכירות שבהם הוא חויב. בחודשים הארוכים בהם הוא נמנע מלהשתמש בכספת משל הבעיות שהערים הבנק בשימוש בה. התביעה נדונה בימים אלה בבית משפט השלום בראשון לציון.